પણ એ પ્રજાના શિક્ષણનો અને ધીરેધીરે આપણી આદતો બદલવાનો પ્રશ્ન છે. રોકડ વ્યવહારનો ઉપયોગ બને તેટલો ઓછો થાય અને ઓનલાઈન ટ્રાન્ઝેક્શન વધે એ દિશા તરફનો આ પ્રયત્ન લાગે છે. આ બધી પ્રક્રિયા પૂર્ણ થવામાં સમય લાગે. આપણે ઇચ્છીએ એ પ્રમાણે તરત બધું નથી થતું હોતું. આપણે ત્યાં એક એવી છાપ છે કે કાળું નાણું બધું ચલણી નોટો સ્વરૂપે રાખવામાં આવે છે. મોટાભાગનું કાળું નાણું હવે સોનાચાંદી, જમીન, મકાન સ્વરૂપે રૂપાંતરિત થઈ ગયું છે. એક તર્ક એવો છે કે રિઅલ એસ્ટેટનું સર્કલ આખું ૬૦-૪૦ના રેશિયો પ્રમાણે ચાલતું હોય છે. ૬૦ ટકા રકમ ચેકથી, ૪૦ ટકા રોકડમાં આપવાની હોય છે. જો રોકડ નાણું માર્કેટમાંથી ગાયબ થઈ જાય તો મકાનોની ડિમાન્ડ ઘટી જાય અને બિલ્ડરોએ ઊંચા વ્યાજે લીધેલી રકમનું વ્યાજ ચડવા માંડે.